Lääne-Harju Vallavalitsus
info@laaneharju.ee	

08.02.2024 nr 4-4/24/647-1	

Lääne-Harju valla Kersalu küla Kroonipõllu, Põllu, Lepiku rohumaa 1, Kruusaaugu rohumaa 7 maaüksuste ja lähiala detailplaneeringu kooskõlastamine

Lääne-Harju Vallavalitsus esitas Kaitseministeeriumile 16.01.2024 kirjaga nr 6-1/119-4 kooskõlastamiseks Lääne-Harju valla Kersalu küla Kroonipõllu, Põllu, Lepiku rohumaa 1, Kruusaaugu rohumaa 7 maaüksuste ja lähiala detailplaneeringu.

Detailplaneeringu koostamise eesmärk on kinnistute elamumaa kruntideks jagamine, ehitusõiguse ja -tingimuste määramine, liikluskorralduse ja tehnovõrkude lahendamine, keskkonnakaitseliste abinõude ning vajalike kitsenduste määramine. Planeeritav ala asub Kersalu külas kõrvalmaantee  Põllküla-Madise tee (teeregistri nr 11199) vahetus naabruses. Planeeritava ala suurus on 16,14 ha. Detailplaneeringuga moodustatakse nelikümmend neli krunti, millest kolmkümmend seitse määratakse elamumaaks, üks üldkasutatavaks maaks, kaks tootmismaaks ja neli transpordimaaks. Igale elamumaa krundile võib ehitada ühe üksikelamu ja kuni kaks abihoonet.

Planeeritav ala asub riigikaitselise ehitise Klooga harjutusväli piiranguvööndis. Klooga harjutusväli asub planeeritavast alast ca 1,1 km kaugusel. Planeeritava ala naabruses olevat kõrvalmaanteed Põllküla-Madise tee (teeregistri nr 11199) kasutab Kaitsevägi Paldiski linnakust Klooga harjutusväljale liikumiseks.

01.09.2022 jõustus 17.12.2015 Vabariigi Valitsuse määruse nr 133 „Planeeringute koostamisel koostöö tegemise kord ja planeeringute kooskõlastamise alused“ muudatus, mille § 3 punkti 101 alusel peab planeerimisalase tegevuse korraldaja tegema koostööd ja kooskõlastama planeeringu Riigi Kaitseinvesteeringute Keskusega (edaspidi RKIK) muu hulgas, kui planeeringuala asub riigikaitselise ehitise piiranguvööndis. RKIK on Kaitseministeeriumi valitsemisala asutus.

Eelnevast lähtudes annab Kaitseministeeriumi valitsemisala ühise seisukoha detailplaneeringule RKIK.

RKIK kooskõlastab Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3 punkti 101 alusel Lääne-Harju valla Kersalu küla Kroonipõllu, Põllu, Lepiku rohumaa 1, Kruusaaugu rohumaa 7 maaüksuste ja lähiala detailplaneeringu tingimusel, et detailplaneeringus arvestatakse järgnevate punktidega ja lisatakse või täiendatakse detailplaneeringut alljärgneva soovitud informatsiooniga: 

•	Klooga harjutusvälja kasutatakse selliseks riigikaitseliseks tegevuseks, millega paratamatult võib kaasneda häiriv müra ja vibratsioon. Piiranguvööndisse ehitiste ja maa-alade planeerimisel ning ehitustingimuste määramisel tuleb arvestada, et atmosfääriõhu kaitse seaduse § 55 lõike 3 punkti 4 alusel ei kuulu välisõhus leviva müra hulka riigikaitselise tegevusega tekitatud müra. Seetõttu ei kehti keskkonnaministri 16.12.2016 määrusega nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“ sätestatud müra normtasemed riigikaitselise tegevusega tekitatud mürale. Keskkonnaseadustiku üldosa seaduse § 10 teise lause järgi tuleb olulist keskkonnahäiringut taluda, kui tegevus on vajalik ülekaaluka avaliku huvi tõttu ning puudub mõistlik alternatiiv ja olulise keskkonnahäiringu vähendamiseks on võetud vajalikud meetmed.

•	Detailplaneeringu koostamisel  ning hilisemal planeeringuala kasutamisel tuleb arvestada, et planeeritava ala naabruses olevat kõrvalmaanteed Põllküla-Madise tee (teeregistri nr 11199) kasutab Kaitsevägi Paldiski linnakust Klooga harjutusväljale liikumiseks, millest tulenevalt on piirkonnas tihedam Kaitseväe transpordivahendite liikumine.
•	Täiendada detailplaneeringu seletuskirja p 5.3 „Müra ja Vibratsioon“ infoga Klooga harjutusvälja eesmärgipärasest kasutamisest ning Põllküla-Madise teel Kaitseväe transpordivahenditest tulenevast võimalikust mürast ning vajadusel täiendada  samas seletuskirja punktis olevaid mürakaitse rakendamise meetmeid.

Palume Lääne-Harju Vallavalitsusel edaspidises detailplaneeringu menetluses kaasata RKIK-i.

Lugupidamisega

(allkirjastatud digitaalselt)

Heli Randes
üldosakonna juhataja

Priit Alekask
717 0536 priit.alekask@rkik.ee